Hwan na ᴐmpԑ aninntᴐnnwi a ԑyԑ tenten, na ԑyԑ fԑ? Anintᴐnnwi ntoasoᴐ yԑ fԑ pa ara, ԑma onipa anim hyerԑn, nanso ne fԑ no nyinaa akyi no, ԑwᴐ nsunsuanso bᴐne sԑdeԑ biribiara a ԑwᴐ nsunsuanso papa wᴐ nsunsuanso bᴐne no ara. Ԑtumi ma ani yadeԑ nketewa, ԑtumi ma nipadua no da nneyԑeԑ bi adi a ԑkyerԑ sԑ wᴐde biribi a ԑmpԑ aka no, ԑnna ԑtᴐ da mpo a ԑma ani yadeԑ a ano yԑ den pa ara. Saa atwerԑ yi bԑbue nneԑma bi a ԑsԑ sԑ yԑhyԑ no nso wᴐ nipadua no ho ansa na yԑahyԑ yԑn aninntᴐnnwi.
Deԑ ԑdi kan ne sԑ ԑwᴐ sԑ yԑhunu sԑ aninntᴐnnwi bᴐ aniwa no ho ban. Yԑn ankasa yԑn aninntᴐnnwi no ho hia ma aniwa no yie pa ara. Onyankopᴐn yԑԑ no sԑdeԑ ԑbԑbᴐ yԑn aniwa no ho ban sԑdeԑ mframa nkᴐ so pii, ԑbᴐ aniwa no ho ban firi nsuo ne mfirire ho, na ԑboa te awia ano den so ma aniwa no. Nsuo a ԑwᴐ aniwa no soᴐ no yԑ ahobammᴐ ma aniwa no, nanso sԑ mframa pii kᴐ so a, nsuo no tumi wo, na ԑma mfuturo ne nneԑma nneԑma binom kwan ma no totᴐ aniwa no so. Sԑ wopԑ sԑ wobᴐ aniwa no ho ban firi mmoawa ne nyarewa nketewa binom ho a, mfa wo nsa fi nkeka w’aniwa, ԑmfa nneԑma a wᴐde siesie wᴐn anim anaa wᴐn aninntᴐnnwi a ayԑ fi nka w’ani.
Afei nsunsuansoᴐ bԑn na sԑ woyԑ aninntᴐnnwi ntoasoᴐ a ԑde brԑ wo? Sԑ wohyԑ w’aninntᴐn anaa woayԑ w’adwene sԑ wobԑhyԑ a, ԑsԑ sԑ wohyԑ no nso sԑ berԑ biara a wode biribi foforᴐ bԑka aniwa no, ԑde nsunsuansuo bᴐne nam. ᴐhaw ahodoᴐ a ԑnyԑ na a aninntᴐnnwi ntoasoᴐ de ba no bi na ԑdidi soᴐ yi;
Sԑ wode aninntᴐnnwi ntoasoᴐ yi to hᴐ na wosane fa hyԑ bio, anaa sԑ ԑyԑ mono mpo na wode to adeԑ so anaa baabi ansa na wode ahyԑ w’ani a, ԑyԑ fo ma mmoawa a wᴐn ano yԑ den ne efi sԑ wᴐbԑkᴐ akᴐhyehyԑ mu. Sԑ wᴐkᴐhyehyԑ amaman a wᴐde sᴐ aninntᴐnnwi no anaa enwi no ankasa mu a, wᴐtumi kᴐ aniwa no so ma wonya aniwa nyarewa nketewa. Afei nso sԑ woyi na sԑ woampepa w’ani ase a ԑma mmoawa ba w’ani ase, anaa wo ne adamfoᴐ bi kyԑ hyԑ a ԑtumi ma mmoawa trԑ, na ԑma ani yadeԑ.
Nnipa binom wᴐ hᴐ a ne honam no mpԑ sԑ wᴐde saa amaman a wᴐde sᴐ aninntᴐnnwi ntoasoᴐ no ka no, ԑsiane nnuro binom te sԑ formaldehyde a wᴐde yԑ no nti. Wᴐn mu kakraa bi nso honam mpԑ adeԑ a wᴐde yԑ saa enwi no. Saa adeԑ a ԑda a di wᴐ nipadua no mu no tumi ma w’ani akyi hyehye wo, ԑsoasoa, ԑyԑ kuro, anaa nsaa/ԑborᴐ gugu hᴐ. Sԑ wei ano yԑ den pa ara a, ԑsԑ sԑ wᴐde wo kᴐ ayaresabea ma wᴐhwԑ wo ᴐhare so sԑdeԑ ԑbԑyԑ a w’ani no mfira, anaa wonnya ᴐhaw biara a ԑboro so.
Adeԑ baako a ԑwᴐ mu ne sԑ, sԑ wohyԑ aninntᴐnnwi yi mmorosoᴐ a, ԑtumi ma wohwere w’ankasa wodeԑ no. Sԑ woreyi aninntᴐn nwi ntoasoᴐ no a, ԑtumi tete anaa bubu w’ankasa wodeԑ no so, ԑtumi sԑe deԑ ԑma enwi fifiri wᴐ aniwa no ase no. Sԑ ԑkᴐba no saa a, w’ankasa w’aninntᴐnnwi no ntumi mfu.
Sԑ wode biribi foforᴐ biara ka aniwa no so a, ԑtumi ma ԑso yԑ kuro. Wei ano bԑtumi ayԑ den pa ara. Sԑ amaman a wᴐde sᴐ no bi mu yԑ duru na ԑbi te tᴐ aniwa no so a, ԑma aniwa no yԑ kuro pa ara. Saa ᴐhaw ahodoᴐ yinom na yԑnya firi aninntᴐnnwi. Awerԑ a ԑdi bԑkyerԑ yԑn ᴐkwan a yԑbԑfa so abᴐ yԑn ho ban afiri ani nyarewa a yԑnya firi aninntᴐnnwi so.
